Na temelju članka 18., stavka 3. Zakona o javnoj nabavi (,,Narodne novine,, broj90/11., 83/13., 143/13., 13/14.) i članka 46. Statuta III. gimnazije Osijek, Školski odbor III. gimnazije Osijek, na sjednici održanoj 24.3. 2015. donio je

PRAVILNIK O NABAVI ROBA, USLUGA I RADOVA MALE VRIJEDNOSTI

Članak 1.

Ovim Pravilnikom III. gimnazija Osijek (dalje: Škola) uređuje postupak koji prethodi stvaranju ugovorno/poslovnoga odnosa za nabavu roba i usluga procijenjene vrijednosti do 200.000,00 kuna i radova procijenjene vrijednosti do 500.000,00 kuna bez poreza na dodanu vrijednost za koje prema Zakonu o javnoj nabavi (dalje: ZJN),ne postoji obveza provedbe postupka javne nabave.

Članak 2.

Prilikom provođenja postupka iz ovoga Pravilnika Škola je obvezna u odnosu na sve gospodarske subjekte poštovati načelo slobode kretanja robe, načelo slobode poslovnoga nastanka i načelo slobode pružanja usluga , kao i načela koja iz toga proizlaze: načelo tržišnoga natjecanja, načelo jednakoga tretmana, načelo zabrane diskriminacije, načelo uzajamnoga priznavanja te načela razmjernosti i transparentnosti.

Članak 3.

Ovaj Pravilnik ne primjenjuje se na nabavu roba , usluga i radova koji su člankom 10. stavkom 1. ZJN određeni kao izuzeća od njegove primjene.

Na zahtjev ravnatelja Škole može se izravno, temeljem narudžbenice izdane jednom gospodarskom subjektu, provesti nabava robe, usluga i radova procijenjene vrijednosti nabave (bez PDV-a) do 10.000,00 kuna. Zavisno o predmetu nabave može se zaključiti i ugovor.

Bez prethodnog postupka uređenog ovim Pravilnikom provodi se nabava:

* javnobilježničkih i odvjetničkih usluga, zdravstvenih i socijalnih usluga, konzervatorskih usluga, hotelskih i restoranskih usluga te usluga oglašavanja i prevodilačkih usluga,
* programskoga materijala namijenjenoga radiotelevizijskom emitiranju (stjecanje, razvoj produkcija i koprodukcija),
* usluga praćenja medija (press clipping),
* usluga izrade promidžbenih tekstova i objava u specijaliziranim časopisima,
* roba, usluga i radova koje zbog tehničkih razloga ili umjetničkih razloga ili razloga povezanih sa zaštitom isključivih prava, može ponuditi samo određeni gospodarski subjekt,
* u hitnim slučajevima , ako bi zbog vremena za provođenje redovitoga postupka po ovom Pravilniku, Školi bila prouzročena šteta.
* u slučaju kada Osnivač Škole provodi zajedničku nabavu za više naručitelja.

O izdanim narudžbenicama i sklopljenim ugovorima u Školi se vodi evidencija.

Na izdavanje narudžbenice ili sklapanje ugovora za nabave iz stavka 2. ovoga članka, primjenjuje se važeća Procedura stvaranja ugovornih obveza za koje nije obvezna javna nabava.

Članak 4.

Za nabavu roba i usluga procijenjene vrijednosti veće od 10.000,00 kuna, a manje od 200.000,00 kuna te za nabavu radova procijenjene vrijednosti veće od 10.000,00 kuna, a manje od 500.000,00 kuna , Škola mora zatražiti najmanje tri ponude, najkasnije sedam dana prije potrebe za novom nabavom ili isteka prethodno zaključenih ugovora.

Postupak nabave iz stavka 1. ovoga članka priprema i provodi Povjerenstvo za provođenje nabave male vrijednosti (dalje: Povjerenstvo) od tri člana koje odlukom imenuje ravnatelj.

Članak 5.

Zadaće Povjerenstva su:

* izrada poziva i potrebne dokumentacije uz podnošenje ponuda,
* objava poziva na internetskoj stranici Škole,
* upućivanje poziva za dostavu ponude na adresu najmanje tri gospodarska subjekta koji obavljaju djelatnost koja je predmet nabave, preporučenim poštom s povratnicom . U opravdanim slučajevima i specifičnim nabavama može se uputiti poziv manjem broju subjekata,
* zaprimanje, otvaranje, pregled , usporedba i ocjena ponuda,
* izrada Zapisnika o otvaranju, pregledu , usporedbi i ocjeni ponuda,
* predlaganje ravnatelju Škole odabir ponuditelja koji ispunjava uvjete i ima najnižu cijenu.

Članak 6.

Kada na poziv za podnošenje ponuda stigne samo jedna ponuda, Povjerenstvo može predložiti ravnatelju Škole odabir te ponude, ako ista udovoljava traženim uvjetima.

Članak 7.

Škola je dužna u roku navedenom u Pozivu na dostavu ponuda obavijestiti sve ponuditelje o odabiru ponude.

Obavijest o odabiru objavljuje se na internetskoj stranici Škole.

Članak 8.

Škola obvezno vodi evidenciju o dokumentaciji vezanoj za nabavu roba i usluga procijenjene vrijednosti do 200.000,00 kuna te radova do 500.000,00 kuna, kao i Poziv na dostavu ponude, Zapisnik povjerenstva i sl.

Članak 9.

Ovaj Pravilnik stupa na snagu danom donošenja.

Članak 10.

Pravilnik se objavljuje na oglasnoj ploči Škole i na internetskoj stranici Škole.

 Predsjednica Školskoga odbora

 Đurđica Kolarić-Vukotić, mag. edc

KLASA: 003-05/15-01/2

URBROJ: 2158/39-15-01

Osijek, 24.3.2015.